**М Е Т О Д И К А**

**за определяне комплексната оценка на оферта в процедура за възлагане на обществена поръчка с предмет** *„Услуга по доставка на топъл обяд за реализацията на социална услуга „Обществена трапезария” в община Садово” по обособени позиции:*

*Обособена позиция 1 „Доставка на топъл обяд за 55 потребителя в селата на община Садово – Караджово и Богданица”*,

Обособена позиция 2 *„Доставка на топъл обяд за 57 потребителя в селата на община Садово – Катуница, Поповица и Моминско”*,

Обособена позиция 3 *„Доставка на топъл обяд за 38 потребителя в град Садово и село Чешнегирово”*

Оптималното съотношение качество/цена се оценява въз основа на цената и на показатели, включващи качествени аспекти, свързани с предмета на обществената поръчка – организация на работа, управление на риска и срок за реакция при замяна на съставни части от обяда, видимо несъответстващи на изискванията или с допълнително установени скрити дефекти.

Методиката се прилага за всяка обособена позиция поотделно, само по отношение на офертите на участниците, които не са отстранени от участие и които отговарят на обявените от възложителя изисквания.

За икономически най-изгодна оферта се счита тази, която е получила най-висока комплексна оценка. Класирането на офертите ще се извършва по низходящ ред на получената оценка, като на първо място се класира офертата с най-висока оценка. Комплексната оценка на офертата представлява сборът от точките, които тя е получила по посочените показатели за определяне на комплексната оценка.

**Начин на определяне на оценката по всеки показател:**

1.Показател 1 (П1) – „Цена” с относителна тежест 50 %

Максималният брой точки получава офертата с предложена най-ниска обща цена за изпълнение на обществената поръчка – 50 точки. Точките на останалите участници се определят в съотношение към най-ниската предложена цена по следната формула:

Ц мин.

П1 о = 50 х ---------------------------------------------, където

Ц к

„П1 о” е оценката по показател 1 – Цена на конкретния участник;

„Ц мин.” е най-ниската предложена цена в лева от участник, чиято оферта отговаря на обявените изисквания;

„Ц к” е предложената цена в лева в ценовото предложение на конкретния участник.

Точките се закръглят до втория знак след десетичната запетая (точка).

2.Показател 2 (П2) – „Организация на работа” с относителна тежест 19 %

Оценката по този показател се извършва на база представена от участника обяснителна записка за организацията на работа, съдържаща следните елементи:

-описание на действията на членовете на екипа;

-описание на отговорностите на членовете на екипа и механизъм за реализацията им при неизпълнение;

-начин на извършване на доставките – организация, координация и документиране на целия процес по изпълнението на доставките.

С 19 точки се оценява офертата, в която е представена изчерпателно и аргументирано организацията на работа във връзка с изпълнението.

С 10 точки се оценява офертата, в която е налице неизчерпателност и/или неаргументираност на един елемент от обяснителната записка.

С 1 точка се оценява офертата, в която е налице неизчерпателност и/или неаргументираност на повече от един елемент от обяснителната записка.

Когато е налице неизчерпателност или неаргументираност на повече от половината на съдържанието на обяснителната записка, участникът не получава точки по този показател.

Под изчерпателно и аргументирано представяне на организацията на работа във връзка с изпълнението на обществената поръчка се разбира представяне на подробна информация относно процеса на организация на работата във връзка с изпълнението на обществената поръчка за съответната обособена позиция, включително детайлно описание на организационните възможности на участника, методи на работа, гарантиращи ефикасност, бързина и качество на извършването на доставките, информация относно предвижданите действия на членовете на екипа, който ще бъде ангажиран с изпълнението поръчката, разпределението на отговорностите на членовете на екипа, механизма на реализиране на отговорност при неизпълнение на задълженията, организация и координация на целия процес по извършването на доставките – начин и оптимален срок на съхранение, опаковане и транспортиране на обядите и други, като за всеки от елементите са изложени аргументи за адекватността му.

Неизчерпателност е налице, когато участникът в обществената поръчка е представил само най-общо информация по някои от елементите детайлно описание на организационните възможности на участника, методи на работа, гарантиращи ефикасност, бързина и качество на извършването на доставките, информация относно предвижданите действия на членовете на екипа, който ще бъде ангажиран с изпълнението поръчката, разпределението на отговорностите на членовете на екипа, механизма на реализиране на отговорност при неизпълнение на задълженията, организация и координация на целия процес по извършването на доставките – начин и оптимален срок на съхранение, опаковане и транспортиране на продуктите.

Неаргументираност е налице, когато участникът не е изложил аргументи за адекватността на съответния елемент или когато съществува противоречие между начина на прилагане на съответния елемент или между различни елементи.

3.Показател 3 (П3) – „Управление на риска” с относителна тежест 19 %.

Оценката по този показател се извършва на база представена от участника обяснителна записка за управлението на риска.

По този показател ще се извършва оценка на предложените от участника мерки за управление на идентифицираните от възложителя рискове, оказващи влияние върху изпълнението на обществената поръчка, както и на предложените мерки за намаляване на влиянието на рисковете или ограничаването им. В обяснителната записка за управление на риска участниците трябва да оценят присъщите рискове спрямо всеки един от идентифицираните от възложителя рискове, включително влиянието им и вероятността от настъпването им, да определят адекватни мерки за преодоляване на всеки от рисковете или за тяхното минимизиране, да оценят остатъчните рискове и да опишат евентуалните необходими действия за успешното изпълнение на обществената поръчка. С цел по-голяма яснота трябва да се посочи използваната скала за оценка на риска. При изработването на обяснителната записка следва да се има предвид, че на управление подлежат рискове, чието настъпване зависи от участника. Важно и съществено за възложителя при предложенията относно рисковете и предпоставките е да се обхванат конкретните, посочени от възложителя потенциални рискове, свързани с предмета на настоящата поръчка, а не рискове по принцип. Мерките за управление на рисковете, свързани с конкретни мерки за преодоляване и намаляване на рисковете, предложени от участника, определен за изпълнител на поръчката, се считат за неразделна част от договора за обществената поръчка и са задължителни за изпълнение през срока на действието му.

Рисковете и предпоставките идентифицирани от възложителя, които могат да окажат влияние върху изпълнението на договора за обществената поръчка са следните:

-риск от влошаване качеството на обяда, изискващ различен температурен режим на превоз;

-риск от забава при извършване на доставките;

-риск от несвоевременна реакция при необходимост от замяна на некачествени или повредени обяди.

С 19 точки се оценява офертата, в която се съдържат всички изискуеми по-горе елементи на управлението на риска, които са аргументирани и логически обвързани.

С 10 точки се оценява офертата при една от следните хипотези:

-В офертата се съдържат изискуемите по-горе елементи на управлението на риска, но липсва логическа връзка между два или три елемента;

-Рисковете са оценени по изискуемия начин, но не е посочена използваната скала за оценка на риска, а останалите елементи са представени в пълнота и аргументирана логическа обвързаност;

-Когато липсва предложена мярка за преодоляване или намаляване спрямо един от горепосочените рискове, а останалите елементи са представени в пълнота и аргументирана логическа обвързаност;

-Когато липсва оценка на остатъчния риск или присъщия риск, а останалите елементи са представени в пълнота и аргументирана логическа обвързаност;

-Когато се установят до две несъответствия при оценката на риска, а в останалата част е налице съответствие и аргументирана логическа обвързаност;

-Друга хипотеза, приблизително еквивалентна на по-горните.

С 1 точка се оценява офертата при една от следните хипотези:

-В офертата се съдържат изискуемите по-горе елементи на управлението на риска, но липсва логическа връзка между повече от три елемента;

-В офертата не се съдържат два или три от изискуемите по-горе елементи;

-Когато липсват предложени мерки за преодоляване или намаляване спрямо два от горепосочените рискове;

-Когато липсва оценка на присъщия и остатъчния риск;

-Когато се установят повече от две несъответствия при оценката на риска и другите елементи;

-Друга хипотеза, приблизително еквивалентна на по-горните.

Оферта, в която управлението на риска е представено под нивото на хипотези, в които получава оценка 1 точка, не получава точки.

4.Показател 4 (П4) – „Срок за реакция при рекламация” с относителна тежест 12 %.

Предложеният срок за реакция при рекламация следва да е в часове от получаването на рекламацията. Под реакция следва да се разбира срока за извършване на необходима замяна на съставните части на обяда, видимо несъответстващи на изискванията на доставката и/или на необходимата замяна на съставни части на обяда с допълнително установени скрити дефекти след доставката. Максималният брой точки получава офертата, в която е предложен най-краткия срок за реакция при рекламация – 12 точки. Точките на останалите участници се определят в съотношение към най-краткия предложен срок по следната формула:

Т мин.

П4 о = 12 х ------------------------------------------, където

Т к

„П4 о” е оценката по показател 4 – Срок за реакция при рекламация на конкретния участник;

„Т мин.” е най-краткия предложен срок за реакция при рекламация в часове от участник, чиято оферта отговаря на обявените изисквания;

„Т к” е предложения срок за реакция при рекламация в офертата на конкретния участник.

Точките се закръглят до втория знак след десетичната запетая (точка).

**Начин на формиране на комплексната оценка на офертата**

Комплексната оценка (КО) на офертата на съответния участник се определя по формулата:

КО = П1 о + П2 о + П3 о + П4 о

Комплексната оценка на офертата на конкретния участник се формира чрез сбор на получените точки по всички показатели.